SPOROČILO ZA JAVNOST

ZA TAKOJŠNJO OBJAVO

**Mednarodna koprodukcija Drame SNG Maribor s festivalom Dubrovniške poletne igre in s Hrvaškim narodnim gledališčem v Varaždinu**

**Mariborska premiera *Medeje* v režiji Martina Kušeja**

**Maribor, 1. OKTOBER – Drama Slovenskega narodnega gledališča Maribor bo v petek, 3. oktobra 2025, v Dvorani Frana Žižka izvedla mariborsko premiero mednarodne koprodukcije s festivalom Dubrovniške poletne igre in s Hrvaškim narodnim gledališčem v Varaždinu avtorjev Simona Stona in Heinerja Müllerja *Medeja* v režiji Martina Kušeja. Igrajo Helena Minić Matanić, Uliks Fehmiu, Julija Klavžar, Maša Žilavec, Vladimir Vlaškalić, Aleš Valič, Tvrtko Kolar in Jan Rendić.**

Mogočna reinterpretacija klasičnega mita izziva gledalstvo s temami izključenosti, nasilja, družbenega pritiska in identitetne razgradnje. Besedili Simona Stona (*Medeja*, 2014) in Heinerja Müllerja (*Medeamateria*l, 1982) se prepletata v sodobni tragediji o ženski, ki v znanstvenem, racionalnem in domnevno urejenem svetu izgubi vse – položaj, partnerja, otroke in nenazadnje svojo identiteto. Ana, briljantna znanstvenica in mati, je Medeja enaindvajsetega stoletja – ženska, ki postane nezaželena, ko ne izpolnjuje več pričakovanj sistema, ki jo je ustvaril.

Na 76. Dubrovniških poletnih igrah je Helena Minić Matanić za svojo vlogo prejela nagrado orlando za najuspešnejšo dramsko stvaritev festivala. *Medeja* tokrat vstopa na oder SNG Maribor. Novembra bo sledila še hrvaška premiera v Varaždinu.

Martin Kušej je eden najvidnejših evropskih režiserjev svojega časa. Njegova prepoznavna poetika vključuje drzno reinterpretacijo klasičnih besedil, poudarjeno družbenokritično noto ter izrazito vizualno estetiko. Režiral je v najpomembnejših gledališčih nemškega govornega prostora, med drugim tudi kot direktor Burgtheatra na Dunaju. *Medeja* predstavlja njegovo prvo sodelovanje z Dramo SNG Maribor.

Ustvarjalno ekipo sestavljajo še prevajalka in dramaturginja Vesna Đikanović, scenografinja Annette Murschetz, strokovna sodelavka za scenografijo Hana Ramujkić, kostumografinja Ana Savić Gecan, skladatelj Aki Traar, avtor videa Tobias Jonas, oblikovalka svetlobe Vesna Kolarec, asistent režiserja Herbert Stöger, druga asistentka režiserja Katarina Julija Pipan, asistentka kostumografinje Tjaša Frumen in lektorica za hrvaški jezik Ines Carović.

Predstava se izvaja v hrvaškem jeziku, opremljena bo s slovenskimi nadnapisi.

###

**Fotografije za medije** so na voljo v spletnem medijskem središču.

<https://www.sng-mb.si/2025/07/25/medeja/>

**Foto: Marko Ercegović**

dodatne informacije

Alan Kavčič

041 697 121